На основу члана 207а став 2. Закона о пензијском и инвалидском осигурању („Службени гласник РС”, бр. 34/03, 64/04 – УС, 84/04 – др. закон, 85/05, 101/05 – др. закон, 63/06 – УС, 5/09, 107/09, 101/10, 93/12, 62/13, 108/13, 75/14, 142/14, 73/18, 46/19 – УС, 86/19, 62/21, 125/22, 138/22, 76/23 и 94/24) и члaна 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

# У Р Е Д Б У

О УСЛОВИМА, ВИСИНИ, ОБУХВАТУ КОРИСНИКА ПЕНЗИЈА И ДИНАМИЦИ ИСПЛАТЕ НОВЧАНОГ ИЗНОСА КАО УВЕЋАЊА УЗ ПЕНЗИЈУ

Члан 1.

Корисницима старосне, превремене старосне, инвалидске и породичне пензије чија висина пензије од пензије за месец децембар 2024. године закључно са пензијом за месец новембар 2025. године износи до 65.716,70 динара, исплаћује се новчани износ као увећање уз пензију.

Корисницима из става 1. овог члана сматрају се и корисници права из чл. 223. и 225. Закона о пензијском и инвалидском осигурању („Службени гласник РС”, бр. 34/03, 64/04 – УС, 84/04 – др. закон, 85/05, 101/05 – др. закон, 63/06 – УС, 5/09, 107/09, 101/10, 93/12, 62/13, 108/13, 75/14, 142/14, 73/18, 46/19 – УС, 86/19, 62/21, 125/22, 138/22, 76/23 и 94/24, у даљем тексту: Закон).

Новчани износ као увећање уз пензију из става 1. овог члана исплаћује се месечно уз пензију од пензије за месец децембар 2024. године закључно са пензијом за месец новембар 2025. године и посебно се исказује.

Члан 2.

Новчани износ као увећање уз пензију корисницима из члана 1. ове уредбе чија висина пензије почев од пензије за месец децембар 2024. године износи до 65.716,70 динара обрачунава се и исплаћује у износу коју су корисници примили уз пензију за месец новембар 2024. године, увећаном за проценат усклађивања пензија од 1. децембра 2024. године.

Члан 3.

Висина новчаног износа као увећања уз пензију, као и износ од 65.716,70 динара из чл. 1. и 2. ове уредбе, усклађују се на начин који је прописан за усклађивање пензија.

Члан 4.

Новим корисницима којима пензија припада почев од месеца децембра 2024. године и надаље новчани износ као увећање уз пензију обрачунава се и исплаћује у висини новчаног износа као увећања уз пензију корисника који су право на пензију остварили закључно са 30. новембром 2024. године, а чија је висина пензије за месец за који се исплаћује новчани износ као увећање уз пензију истоветна са висином пензије новог корисника.

Члан 5.

Ако пензија за децембар 2024. године не припада за цео месец, новчани износ као увећање уз пензију из члана 3. ове уредбе обрачунава се тако што се та пензија своди на износ пензије за цео месец.

Новчани износ као увећање уз пензију из чл. 2. и 3. ове уредбе, припада у пуном износу ако се пензија исплаћује за цео месец, а уколико се пензија исплаћује за део месеца, обрачунава се сразмерни део тог износа.

Новчани износи као увећање уз пензију, који су исплаћени корисницима уз пензију од пензије за месец децембар 2024. године закључно са пензијом за месец новембар 2025. године, сматрају се коначним.

Члан 6.

На новчани износ из чл. 2. и 3. ове уредбе не обрачунава се и не плаћа допринос за обавезно здравствено осигурање корисника пензије.

Члан 7.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број110-12587/2024

У Београду, 20. децембра 2024. године

В Л А Д А

|  |  |
| --- | --- |
|  | ПРЕДСЕДНИК  Милош Вучевић |